Թրամփը կողմնակիցներին է դիմում
Միացյալ Նահանգների նախագահ Դոնալդ Թրամփը նախընտրական հիշեցնող հանդիպում է կազմակերպել իր կողմնակիցների հետ, փորձելով մեծացնել աջակիցների թիվը:
Կրկին կողմնակիցներով շրջապատված՝ նախագահ Դոնալդ Թրամփը փորձում է ապացուցել իր աշխատակազմի կենսունակությունը: «Բոլոր տեսակի ամերիկացիները միավորվել են մեկ պարզ նպատակի շուրջ՝ կրկին Ամերիկան հզոր դարձնել», - նշում է Թրամփը: Թրամփը նաեւ կատարյալ կեղծիք է անվանել Ռուսաստանի հետ իր թիմի հնարավոր կապերի հետաքննությունը. «Նրանք փորձում են զրկել ձեզ ձեր իսկ ընտրած առաջնորդներից կեղծ մեղադրանքներով, որոնք ստորացուցիչ են բոլորիս, իսկ ամենակարեւորը՝ մեր երկրի եւ Սահմանադրության համար»: Երբ Արեւմտյան Վիրջինիայում հնչում էին Թրամփի հայտարարությունները, հայտնի դարձավ, որ հատուկ քննչական խմբի ղեկավար Ռոբերտ Մյուլերը Մեծ ժյուրի է հավաքել, ինչը նշանակում է, որ քննիչները լուրջ բացահայտումներ են ակնկալում: Չնայած Դոնալդ Թրամփի կողմնակիցների խանդավառությանը, Միացյալ Նահանգներում նախագահ Թրամփի աջակցության աստիճանը շարունակում է անկում ապրել եւ այժմ, Քուինիփեգի համալսարանի տվյալներով, ընդամենը 33 տոկոս է կազմում: Խուսափելով Կոնգրեսի հետ առճակատումից, Դոնալդ Թրամը նախորդ շաբաթ ստորագրել է Ռուսաստանի դեմ պատժամիջոցներ սահմանող օրենքը, միեւնույն ժամանակ հայտնելով, որ Ռուսաստանի հետ վատթարացող հարաբերությունների մեղավորը Կոնգրեսն է լինելու: Վերլուծաբան Քայլ Քլոնդիքի խոսքով, Թրամփի ռազմատենչ պահվածքը դուր է գալիս իր հիմնական կողմնակիցներին. «Նա ընտրություններում պայքարում էր որպես արտասովոր, սուր թեկնածու եւ պաշտոնը ստանձնելուց ի վեր իրականում չի փոխվել»: Նախագահը եւ Կոնգրեսը այս օրերին Վաշինգտոնում չեն լինելու: Դոնալդ Թրամփն իր հանգստից կվերադառնա օգոստոսի վերջին, իսկ կոնգրեսականները՝ սեպտեմբերի սկզբին: